钦定古今图书集成/明伦汇编/官常典/第585卷 > 《谢浙西节度使表》颜真卿
## 钦定古今图书集成/明伦汇编/官常典/第585卷 > 《谢浙西节度使表》颜真卿

“圣德含弘，不遗簪履，舍其罪戾，假以麾幢，感戴恩荣，
死生知报。”臣以全吴旧国，分阃重权，煮东海以自资，
堑西河而作固。九州天险之地，六代帝王之都。是以
魏文兴嗟，甘从南北之限；苻坚恃众，爰丧百万之师。
岂不以形胜是先，腹心斯切，亲贤重寄，镇遏攸难，矧
在庸微，宁堪及此？是以拜命之日，以荣为忧。即当缮修甲兵，拊循将士，观察要害，以备不虞。假陛下英武
之威，遵陛下圣明之理，一心戮力，上答天慈。伏惟陛
下察臣愚衷，死且不朽。